**ИЗВЕШТАЈ О РЕЗУЛТАТИМА СПРОВЕДЕНИХ КОНСУЛТАЦИЈА О НАЦРТУ АКЦИОНОГ ПЛАНА ЗА 2023. ГОДИНУ ЗА СПРОВОЂЕЊЕ ПРОГРАМА РАЗВОЈА ЈАВНИХ НАБАВКИ У РЕПУБЛИЦИ СРБИЈИ ЗА ПЕРИОД 2019-2023. ГОДИНE**

На основу члана 44. Уредбе о методологији управљањa јавним политикама, анализи ефеката јавних политика и прописа и садржају појединачних докумената јавних политика („Службени гласник РС“, број 8/19), Канцеларија за јавне набавке објављује Извештај о резултатима спроведених консултација о Нацрту акционог плана за 2023. годину за спровођење Програма развоја јавних набавки у Републици Србији за период 2019-2023. годинe (у даљем тексту: Нацрт АП за 2023. годину).

Основ за доношење Акционог плана за 2023. годину за спровођење Програма развоја јавних набавки у Републици Србији за период 2019-2023. годинe налази се у Програму развоја јавних набавки у Републици Србији за период 2019-2023. године у делу 5. „ПРАЋЕЊЕ СПРОВОЂЕЊА ПРОГРАМА И ИЗВЕШТАВАЊЕ“, у којем је утврђено да се на оперативном нивоу, овај програм реализује на основу акционих планова. Први Акциони план донет је за 2019. и 2020. годину, док се наредни акциони планови доносе на годишњем нивоу.

На основу анализе успешности извршења претходних акционих планова за спровођење Програма развоја јавних набавки у Републици Србији за период 2019-2023. годинe, може се закључити да је већи део дефинисаних активности спроведен у потпуности на утврђени начин и у предвиђеном року. Активности које нису реализоване, биће саставни део Акционог плана за 2023. годину за спровођење Програма развоја јавних набавки у Републици Србији за период 2019-2023. годинe.

Нацрт АП за 2023. годину представља документ јавне политике у складу са Законом о планском систему којим се конкретизују даљи кораци развоја система јавних набавки у Републици Србији за 2023. годину, ради испуњавања свих посебних циљева дефинисаних горе наведеним програмом, а пре свега општег циља даље модернизације поступака јавних набавки кроз пуну примену електронских метода комуникације, уз последично побољшање њихове ефикасности, транспарентности и смањење ризика од нерегуларности.

У поступку припреме овог планског документа, Канцеларија за јавне набавке спровела је консултације о Нацрт АП за 2023. годину у периоду од 21. фебруара до 3. марта 2023. године.

Текст Нацрт АП за 2023. годину објављен је на званичној интернет страници Канцеларије за јавне набавке и порталу е-Консултације, а сва заинтересована лица била су у могућности да примедбе, предлоге, сугестије и коментаре доставе како електронски, тако и путем поште.

Током консултација пристигле су примедбе, предлози и сугестије од стране:

* Привредне коморе Србије

После завршетка консултација, Канцеларија за јавне набавке размотрила је све пристигле примедбе, предлоге и сугестије. У прилогу се налази Табела са примедбама и образложењем. Прихваћене примедбе су уграђене у текст Нацрт АП за 2023. годину који се налази у прилогу.